Document ID: 31998L0082

Direktiva Komisije 98/82/ES
z dne 27. oktobra 1998
o spremembi Prilog Direktiv Sveta 86/362/EGS, 86/363/EGS in 90/642/EGS o določitvi mejnih vrednosti ostankov pesticidov v in na žitih, živilih živalskega izvora in nekaterih proizvodih rastlinskega izvora, vključno s sadjem in zelenjavo
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 86/362/EGS z dne 24. julija 1986 o določitvi mejnih vrednosti pesticidov v in na žitih [1], kakor je bila nazadnje spremenjena z Direktivo Komisije 97/71/ES [2] in zlasti člena 10 Direktive,
ob upoštevanju Direktive Sveta 86/363/EGS z dne 24. julija 1986 o določitvi mejnih vrednosti ostankov pesticidov v in na živilih živalskega izvora [3], kakor je bila nazadnje spremenjena z Direktivo 97/71/ES in zlasti člena 10 Direktive,
ob upoštevanju Direktive Sveta 90/642/EGS z dne 27. novembra 1990 o določanju mejnih vrednosti pesticidov v in na proizvodih rastlinskega izvora, vključno s sadjem in zelenjavo [4], kakor je bila nazadnje spremenjena z Direktivo 97/71/ES in zlasti členom 7 Direktive,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [5], kakor je bila nazadnje spremenjena z Direktivo Komisije 98/47/ES [6],
ker sta Direktivi Sveta 93/57/EGS [7] in 93/58/EGS [8] spremenili Priloge II k Direktivam 86/362/EGS in 86/363/EGS ter 90/642/EGS, zaradi določanja mejnih vrednosti ostankov za prvi seznam pesticidov za žita in proizvode živalskega izvora in za proizvode rastlinskega izvora, vključno s sadjem in zelenjavo; ker pa so nekatere postavke ostale odprte, kadar ni bilo na voljo dovolj podatkov za določitev mejnih vrednosti in so imele zainteresirane strani priložnost, da predložijo manjkajoče podatke v določenem roku; ker se bo uporabljala, če mejne vrednosti ne bodo sprejete do 31. oktobra 1998, ustrezna spodnja meja analitične določitve;
ker je skladno z določbami Direktive 91/414/EGS registracija fitofarmacevtskih sredstev za uporabo na določenih pridelkih pristojnost države članice; ker morajo te registracije temeljiti na oceni učinkov na zdravje ljudi in živali in vplivov na okolje; ker vključujejo elementi, ki jih je treba upoštevati pri takih ocenah, izpostavljenost delavca s fitofarmacevtskimi sredstvi in drugih prisotnih oseb ter vpliv na kopensko, vodno okolje in zrak, kakor tudi vpliv na ljudi in živali prek vnosa ostankov s tretiranimi posevki;
ker mejne vrednosti ostankov za žita in proizvode rastlinskega izvora, vključno s sadjem in zelenjavo, odražajo uporabo najmanjših količin pesticidov za učinkovito varstvo rastlin, uporabljenih na tak način, da je količina ostankov najmanjša možna in toksikološko sprejemljiva, zlasti glede varstva okolja in predvidenega vnosa s hrano; ker za živila živalskega izvora odražajo mejne vrednosti ostankov porabo žita in proizvodov rastlinskega izvora, ki so tretirani s pesticidi, kar povzroča ostanke v živalih in živalskih proizvodih ob upoštevanju neposrednih posledic uporabe veterinarskih zdravil, kadar to pride v poštev;
ker se mejne vrednosti ostankov določijo na spodnji meji analitične določitve, kadar pri registriranih uporabah fitofarmacevtskih sredstev ne pride do zaznavnih količin ostankov v živilskem izdelku ali na njem, ali kadar ni registriranih uporab, ali kadar uporabe, ki so jih registrirale države članice, niso temeljile na potrebnih podatkih, ali kadar uporabe v tretjih državah, zaradi katerih pride do ostankov v živilskih izdelkih ali na njih, ki lahko gredo v promet na trgu Skupnosti, niso bile podprte s takimi potrebnimi podatki;
ker je bila izpostavljenost uporabnikov živilskim izdelkom, tretiranimi s pesticidi, zajetimi v tej direktivi, prek celotnega njihovega življenja ocenjena in ovrednotena skladno s postopki in praksami, ki se uporabljajo v Evropski Skupnosti, ob upoštevanju smernic, ki jih je objavila Svetovna zdravstvena organizacija [9];
ker na ravni Evropske skupnosti še ni prišlo do dogovora glede znanstvenega pristopa in postopkov za izračun akutnih referenčnih odmerkov (ARfD) in ocene kratkotrajne izpostavljenosti prek vnosa s hrano; ker je Znanstveni odbor za rastline, ob upoštevanju tega, da so znanstveni pristop in postopki, razviti med posvetovanjem FAO/WHO leta 1997 [10], ustrezni, dokler ne pride do dogovora na ravni Skupnosti, izračunal dovoljene vrednosti toksikoloških ostankov za metamidofos za pečkato sadje, breskve, marelice in papriko [11]; ker se lahko na podlagi informacij o dobri kmetijski praksi in nadzorovanih poljskih preskusih za metamidofos določijo najvišje dovoljene količine na ravneh, ki so navedene, da so sprejemljive za breskve in marelice; ker je ob pomanjkanju takih informacij za pečkato sadje, zaradi upoštevanja ostankov metamidofosa, ki izhajajo iz uporabe acefata, treba tudi določiti mejne vrednosti ostankov za metamidofos na ravni, ki je toksikološko sprejemljiva; ker morajo zlasti za zgoraj navedene kmetijske proizvode države članice pregledati sedanje dobre kmetijske prakse, da bi zagotovile, da se upoštevajo določene mejne vrednosti ostankov za acefat in metamidofos;
ker je treba stalno preverjati mejne vrednosti ostankov pesticidov; ker se mejne vrednosti lahko spremenijo zaradi upoštevanja novih informacij in podatkov in jih je zlasti nujno treba znova preveriti z namenom znižanja, če se Komisijo opozori na izpostavljenost porabnikov prek hrane na podlagi novih informacij ali pregledanih podatkov, zlasti pri izvajanju člena 9 Direktive 86/362/EGS, člena 9 Direktive 86/363/EGS ali člena 8 Direktive 90/642/EGS; ker je zlasti treba ponovno pregledati mejne vrednosti, določene za acefat, metamidofos in vinklozolin v tej direktivi, skupaj z mejnimi vrednostmi za te pesticide, določenimi v Direktivah 93/57/EGS in 93/58/EGS, na podlagi ocenjevalnega dela na teh snoveh skladno z določbami člena 8(2) Direktive 91/414/EGS;
ker so mejne vrednosti ostankov v Skupnosti in dovoljene vrednosti, ki jih priporoča Codex Alimentarius, določene in ovrednotene po podobnih postopkih; ker pa so informacije v ustreznih ocenah Skupnega odbora FAO/WHO za ostanke pesticidov glede pesticidov v tej direktivi, predstavljene na način, ki preveč na kratko povzema registrirane uporabe/dobre kmetijske prakse in nadzorovane preskuse ostankov in ne navaja jasne podlage za priporočeno mejno vrednost; ker registracija fitofarmacevtskih sredstev v tretjih državah lahko zahteva uporabo večjih odmerkov pesticidov ali krajših obdobij pred spravilom, kakor so dovoljena v Skupnosti, in so lahko zato potrebne višje mejne vrednosti ostankov; ker je bilo opravljeno posvetovanje s trgovinskimi partnerji Skupnosti glede mejnih vrednosti, določenih v tej direktivi, prek Svetovne trgovinske organizacije in je Stalni odbor za zdravstveno varstvo rastlin upošteval in obravnaval njihove pripombe o teh mejnih vrednostih; ker bo možnost določanja toleranc za mejne vrednosti ostankov pri uvozu za posebne kombinacije pesticidov/pridelkov pregledala Evropska komisija na podlagi predložitve sprejemljivih podatkov;
ker bo potreben pregled mejnih vrednosti ostankov, določenih v tej direktivi, v okviru pregleda aktivnih snovi, predvidenih v delovnem programu, določenem v členu 8(2) Direktive 91/414/EGS;
ker je bilo upoštevano mnenje Znanstvenega odbora za rastline, zlasti glede varovanja potrošnikov živil iz posevkov, tretiranih s pesticidi;
ker je ta direktiva skladna z mnenjem Stalnega odbora za zdravstveno varstvo rastlin,
SPREJELA NASLEDNJO DIREKTIVO:
Člen 1
V Prilogi II Direktive 86/362/EGS se seznami mejnih vrednosti ostankov za klorotalonil, klorpirifos, klorpirifos-metil, cipermetrin, deltametrin, fenvalerat, glifosat, imazalil, iprodion, permetrin, "benomil skupino" (benomil, karbendazim, tiofanat metil), "maneb skupino" (maneb, mankozeb, metiram, propineb, zineb) in procimidon nadomestijo s seznami, navedenimi v Prilogi A k tej direktivi.
Člen 2
V Prilogi II Direktive 86/363/EGS se seznami mejnih vrednosti za klorotalonil, klorpirifos, klorpirifos-metil, cipermetrin, deltametrin, fenvalerat, glifosat, imazalil, iprodion, permetrin,"benomil skupino" (benomil, karbendazim, tiofanat metil), "maneb skupino" (maneb, mankozeb, metiram, propineb, zineb) in procimidon nadomestijo s seznami, navedenimi v Prilogi B k tej direktivi.
Člen 3
V Prilogi II Direktive 90/642/EGS se seznami mejnih vrednosti za klorotalonil, klorpirifos, klorpirifos-metil, cipermetrin, deltametrin, fenvalerat, glifosat, imazalil, iprodion, permetrin, "benomil skupino" (benomil, karbendazim, tiofanat metil), "maneb skupino" (maneb, mankozeb, metiram, propineb, zineb) in procimidon ter mejne vrednosti, posebej določene za čaj, nadomestijo s seznami, navedenimi v Prilogi C k tej direktivi.
Člen 4
Mejne vrednosti ostankov, navedene v Prilogi D k tej direktivi, se določijo začasno za acefat, metamidofos in vinklozolin, pred sprejemom pregledanih mejnih vrednosti ostankov za te tri pesticide za vse kmetijske proizvode na podlagi ocenjevalnega dela na teh aktivnih snoveh skladno z določbami člena 8(2) Direktive 91/414/EGS, in najkasneje pred 30. aprilom 2001 za acefat in metamidofos ter najkasneje pred 31. decembrom 1999 za vinklozolin.
Člen 5
1. Ta direktiva začne veljati 1. novembra 1998.
2. Države članice sprejmejo in objavijo zakone in druge predpise za uskladitev s to direktivo do 30. aprila 1999. O tem takoj obvestijo Komisijo.
Te predpise uporabljajo od 1. avgusta 1999.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Postopek za tak sklic sprejmejo države članice.
Člen 6
Ta direktiva je naslovljena na države članice.
V Bruslju, 27 oktobra 1998

Labels: 0
17
20